AIŠKINAMASIS RAŠTAS
DĖL VILNIAUS RAJONO SAVIVALDYBĖS TARYBOS SPRENDIMO „DĖL PRITARIMO VIETOS PROJEKTAMS, FINANSUOTINIEMS PAGAL VIETOS PLĖTROS STRATEGIJOS „VILNIAUS RAJONO VIETOS VEIKLOS GRUPĖS 2023–2028 METŲ VIETOS PLĖTROS STRATEGIJOS“ PRIEMONĘ „STIPRESNIO, ATSPARAUS, APJUNGTO (INTEGRUOTO) IR KLESTINČIO VILNIAUS RAJONO KŪRIMAS“, JŲ FINANSAVIMUI IR ĮGALIOJIMŲ SUTEIKIMUI“ PROJEKTO


2025 m. spalio 7 d.
Vilnius

.	Projekto rengimą paskatinusios priežastys, parengto projekto tikslai ir uždaviniai:
Siekiama gauti ES finansavimą šiems Vilniaus rajono savivaldybės administracijos inicijuojamiems vietos projektams: „Zujūnų sporto aikštelės atnaujinimas ir modernizavimas“, „Kasmiškių kultūros paskirties pastato atnaujinimas ir modernizavimas, siekiant pritaikyti jį bendruomeninei veiklai“ (toliau –  Vietos projektai). Projektus planuojama įgyvendinti pagal Vilniaus rajono vietos veiklos grupės 2023–2028 metų vietos plėtros strategijos priemonę „Stipresnio, atsparaus, apjungto (integruoto) ir klestinčio Vilniaus rajono kūrimas“. Didžiausia galima parama vienam projektui 200 000,00 Eurų.
Projektų lėšomis planuojama sukurti du vietos gyventojų poreikius atliepiančios infrastruktūros objektus, vieną – Zujūnų seniūnijos Zujūnų kaime, kitą – Sudervės seniūnijos Kasmiškių kaime. Vykdant Vietos projekto „Zujūnų sporto aikštelės atnaujinimas ir modernizavimas“ veiklas yra numatyta įrengti rekreacines ir sporto erdves, atnaujinti esamą sporto aikštelę, įrengti futbolo aikštę, sutvarkyti aplinką bei įrengti apšvietimą. Preliminari investicijų vertė apie 0,7 mln. Eur.
Vietos projekto „Kasmiškių kultūros paskirties pastato atnaujinimas ir modernizavimas, siekiant pritaikyti jį bendruomeninei veiklai“ lėšomis numatoma rekonstruoti seną nenaudojamą buvusios šokių salės pastatą, siekiant jį pritaikyti vietos bendruomenės veiklai vykdyti ir plėtoti. Rekonstruotame pastate planuojama įrengti renginių salę, virtuvėlę, patalpas bibliotekai, administracijai bei prie rekonstruojamo statinio sutvarkyti aplinką, įrengti renginių po atviru dangumi erdvę bei vaikų žaidimo aikštelę. Preliminari investicijų vertė apie 1 mln. Eur.
Vietos projektų rezultatai prisidės prie gyvenimo kokybės gerinimo keliose Vilniaus rajono savivaldybės seniūnijų kaimiškose vietovėse, nes vykdant Vietos projektų veiklas bus tvarkomos, įrengiamos viešosios erdvės ir infrastruktūra, siekiant kurti vietos gyventojų poreikius atitinkančią, gyvenimui ir laisvalaikiui saugią, patrauklią ir patogią gyvenamąją aplinką.


.	Kaip šiuo metu yra reguliuojami projekte aptarti teisiniai santykiai:
Vietos savivaldos įstatymo 6 straipsnyje nustatytos savarankiškosios savivaldybių funkcijos, iš jų 13 punkte: „gyventojų kultūros ugdymas ir etninės kultūros puoselėjimas (dalyvavimas kultūros projektuose ir (ar) jų finansavimas, kultūros įstaigų steigimas, reorganizavimas, pertvarkymas, likvidavimas ir jų veiklos priežiūra)“ ir 29 punkte: „kūno kultūros ir sporto plėtojimas, gyventojų poilsio organizavimas“.
Vietos projektai, kuriems prašoma pritarti, prisidės prie Vilniaus rajono vietos veiklos grupės 2023–2028 metų vietos plėtros strategijos, patvirtintos Lietuvos Respublikos ūkio ministro 2023 m. spalio 24 d. įsakymu Nr. 3D-696 „Dėl Vietos plėtros strategijų, kurioms skiriama parama pagal Lietuvos žemės ūkio ir kaimo plėtros 2023–2027 metų strateginio plano priemonę „Bendruomenių inicijuota vietos plėtra (LEADER), sąrašo patvirtinimo“, įgyvendinimo. Vietos projektai taip pat atitinka Vietos projektų, įgyvendinamų bendruomenių inicijuotos vietos plėtros būdu, administravimo taisyklėse, patvirtintose Lietuvos Respublikos ūkio ministro 2023 m. rugpjūčio 4 d. įsakymu Nr. 3D-528 „Dėl Vietos projektų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“, Vietos projektams keliamus reikalavimus.


.	Siūlomos naujos teisinio reguliavimo nuostatos ir kokių teigiamų rezultatų laukiama:

Teikiamas Tarybos sprendimo projektas neprieštarauja Lietuvos Respublikos vietos savivaldos įstatymo nuostatoms. Sprendimo projektas neturi įtakos korupcijai Savivaldybėje pasireikšti.
Sprendimo projektu naujų teisinio reguliavimo nuostatų nesiūloma.



.	Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta:

Priėmus sprendimą, neigiamų pasekmių nenumatoma.


.	Lėšų poreikis ir šaltinis:
Preliminari Vietos projekto „Zujūnų sporto aikštelės atnaujinimas ir modernizavimas“ vertė apie 0,7 mln. Eur, „Kasmiškių kultūros paskirties pastato atnaujinimas ir modernizavimas, siekiant pritaikyti jį bendruomeninei veiklai“ – 1 mln. Eurų. Didžiausia galima paramos suma vienam Vietos projektui įgyvendinti yra iki 200 000,00 Eur neviršijant paramos Vietos projektui įgyvendinti lyginamosios dalies, kuri negali viršyti 40 proc. Vietos projekto vertės. Likusios Vietos projektų išlaidos finansuojamos savivaldybės biudžeto lėšomis.


.	Projekto rengimo metu gauti specialistų vertinimai ir išvados:
Sprendimo projekto rengimo metu specialistų vertinimų ir išvadų nebuvo gauta.



.	Kiti pagrindimai, skaičiavimai ar paaiškinimai:
Sprendimo projektas neprieštarauja Lietuvos Respublikoje galiojantiems teisės aktams.



.	Projektą siūloma svarstyti komitete (-uose):
Atsižvelgdama į tai, kad atsirado galimybė teikti Vietos projektų paraiškas finansavimui gauti, Vilniaus rajono savivaldybės administracija inicijuoja Vietos projektus, kurių paraiškos projektą įgyvendinančiai institucijai turi būti pateiktos ne vėliau kaip iki š. m. lapkričio 16 d.  Pagal Vietos projektams nustatytus reikalavimus, teikiant Vietos projektų paraiškas privaloma pateikti Vilniaus rajono savivaldybės tarybos pritarimą inicijuojamiems Vietos projektams, todėl prašome šį klausimą svarstyti skubos tvarka visuose komitetuose: Švietimo, kultūros, sporto ir jaunimo reikalų (pagrindinis), Ekonomikos ir finansų, Sveikatos, šeimos ir socialinių reikalų, Teisėtvarkos ir savivaldos plėtros, Kaimo, vietinio ūkio ir teritorijos planavimo.

